## Rezolucija

### NN 81/1996 (2.10.1996.), Rezolucija

# **ZASTUPNIČKI DOM SABORA REPUBLIKE HRVATSKE**

*Podsjećajući* na svoje ranije zaključke i rezolucije o mandatu
mirovnih snaga Ujedinjenih naroda na teritoriju Republike Hrvatske,

*Podržavajući* aktivni tijek mirne reintegracije hrvatskog Podunavlja
uz pomoć Prijelazne uprave za reintegraciju hrvatskog Podunavlja (UNTAES-a),

*Utvrđujući* da je dio sadržaja mandata UNTAES-a uspješno izvršen
(razvojačenje, napredak tijeka deminiranja, djelomično otvaranje prometnih
putova, ulazak naftnih polja Đeletovci u sustav INA-e, uspostava prijelaznih
policijskih snaga),

*Izražavajući* nezadovoljstvo što je daljnji tijek mirne reintegracije
hrvatskog Podunavlja u ustavno-pravni poredak Republike Hrvatske ozbiljno
ugrožen onemogućavanjem povratka prognanika, djelovanjima srpskih ekstremista
koji se protive mirnoj reintegraciji, isticanjem političkih zahtjeva predstavnika
lokalnih Srba izvan okvira Ustava Republike Hrvatske, Ustavnog zakona o
ljudskim pravima i slobodama i pravima etničkih zajednica i manjina i zakonodavstva
Republike Hrvatske, opstrukcijom napora Vlade Republike Hrvatske i drugih
državnih tijela za integraciju gospodarskih sustava, zdravstva, školstva
u sustav Republike Hrvatske,

*Ocjenjujući* da, niti do a niti nakon 15. siječnja 1997. godine,
mandat UNTAES-a ne može, radi opstrukcije i blokade lokalnih Srba i neodlučnosti
Prijelazne uprave, ostvariti bitnije pomake u mirnoj reintegraciji hrvatskog
Podunavlja u ustavno-pravni poredak Republike Hrvatske i uspostavljanju
potpune vlasti Republike Hrvatske nad tim područjem, a u skladu sa zahtjevom
Zajednice prognanika Republike Hrvatske,

*Zaključujući* da, nakon potvrđivanja sporazuma o priznanju i normalizaciji
odnosa između Republike Hrvatske i Savezne Republike Jugoslavije i donošenja
Zakona o općem oprostu, nema razloga za produženje mandata UNTAES-a,

Zastupnički dom Sabora Republike Hrvatske na sjednici 27. rujna 1996.,
donosi

**REZOLUCIJU**

I. Mandat Prijelazne uprave za reintegraciju hrvatskog Podunavlja (UNTAS-a)
prestaje 15. siječnja 1997. godine nakon čega će Prijelazna uprava predati
područje hrvatskog Podunavlja pod potpunu vlast Republike Hrvatske,

II. Od Prijelazne uprave zahtijeva se da, u skladu s Rezolucijom Vijeća
sigurnosti Ujedinjenih naroda 1037, provede, prema hrvatskom zakonodavstvu,
izbore za tijela lokalne vlasti u hrvatskom Podunavlju do 15. prosinca
1996. godine,

III. Obvezuje se Vlada Republike Hrvatske da poduzme sve neophodne mjere
u svezi s ostvarivanjem zaključka o prestanku mandata UNTAES-a s 15. siječnjem
1997. godine,

IV. Obvezuju se sva tijela državne vlasti Republike Hrvatske da odmah
pristupe pripremama za provedbu izbora u hrvatskom Podunavlju na temelju
biračkih popisa iz 1991. godine u skladu s hrvatskim zakonodavstvom, uspostavom
vlasti Republike Hrvatske i reintegracije u cjelokupni ustavno-pravni poredak
Republike Hrvatske.

V. Preporučuje se Predsjedniku Republike Hrvatske da u okviru svojih
ustavnih ovlasti poduzme potrebne korake u cilju ispunjenja ove Rezolucije.

Klasa: 004-01/96-01/16
Zagreb, 27. rujna 1996.

ZASTUPNIČKI DOM
SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić,** v. r.

---

Ostalo, NN 81/1996-1398